ΓΡΑΠΤΗ ΕΡΩΤΗΣΗ E-3476/02

υποβολή: Jan Mulder (ELDR) προς την Επιτροπή

(6 Δεκεμβρίου 2002)

Θέμα: Ευρωπαϊκός κανονισμός-πλαίσιο για την μέσω τελών επιβάρυνση των καταναλωτών για το κόστος της ΣΕΒ

Μετά τηνποχρεωτική καθιέρωση τεστ ΣΕΒ για ομάδες βοοειδών, διάφορα κράτη μέλη χορηγούν στους παραγωγούς ενισχύσεις για να καλύψουν αυτοί οι τελευταίοι τα έξοδα που έχουν σχέση με αυτά τα τεστ. Οι ενισχύσεις έχουν τη μορφή άμεσης επιδότησης ή τέλους επί του (τελικού) προϊόντος.

Στην απάντησή της στη γραπτή ερώτηση P-3134/01(1) η Επιτροπή λέει ότι πρώτα θα αξιολογήσει τις πληροφορίες που συγκέντρωσε κατά το 2001 περί των ενισχύσεων κάλυψης του κόστους της ΣΕΒ και εν συνεχεία θα αποφασίσει ποιά μέτρα πρέπει να ληφθούν για περαιτέρω εναρμόνιση.

1. Έχει εν τω μεταξύ κάνει κάποια τέτοια αξιολόγηση η Επιτροπή και σε ποιά συμπεράσματα έφτασε·

2. Κατέληξε η Επιτροπή με αυτή την αξιολόγηση στο συμπέρασμα ότι δεν γίνεται πλέον λόγος για κρίση, μεταξύ άλλων και διότι οι τιμές του βοείου κρέατος επανήλθαν στα παλαιά τους επίπεδα, και ότι θα πρέπει η εσωτερική αγορά να λειτουργήσει και πάλι χωρίς στρεβλώσεις του ανταγωνισμού·

3. Συμμερίζεται η Επιτροπή την άποψη ότι, λόγω του μεγάλου κόστους των τεστ αντι-ΣΕΒ σε σχέση με την αξία του ζώου, και επομένως λόγω του στρεβλωτικού χαρακτήρα που έχουν οι ενισχύσεις σε ό,τι αφορά τον ανταγωνισμό, πρέπει να εκδοθεί ένας ευρωπαϊκός κανονισμός για την αντιμετώπιση αυτών των στρεβλώσεων·

4. Πιστεύει η Επιτροπή ότι ένας κανονισμός-πλαίσιο που θα επέτρεπε στα κράτη μέλη να επιβάλλουν τέλη επί ενός τελικού προϊόντος μέσα σε ένα ευρωπαϊκό πλαίσιο θα αποτελούσε έναν καλό μηχανισμό στην ευρωπαϊκή αγορά για την αντιμετώπιση των στρεβλώσεων του ανταγωνισμού που προκαλούνται από το κόστος τουποχρεωτικού τεστ αντι-ΣΕΒ·

(1) ΕΕ C 115 E της 16.5.2002, σελ. 230.

Απάντηση του κ. Fischler εξ ονόματος της Επιτροπής

(23 Ιανουαρίου 2003)

Η Επιτροπή ολοκλήρωσε την αξιολόγησή της για τις επιπτώσεις της κρατικής ενίσχυσης που χορηγείται για το κόστος των εξετάσεων για τη σπογγώδη εγκεφαλοπάθεια των βοοειδών (ΣΕΒ). Από την αξιολόγηση προέκυψε ότιπάρχει κίνδυνος στρέβλωσης του ανταγωνισμού οφειλόμενος σε διαφορετικά επίπεδα παρεχόμενων κρατικών ενισχύσεων ιδίως όσον αφορά τη σφαγή βοοειδών. Ωστόσο, η Επιτροπή τόνισε επίσης τον σκοπό των εξετάσεων αυτών και ιδίως, την ιδιαίτερη ανησυχία για την προστασία της ανθρώπινηςγείας. Ως εκ τούτου, η απαγόρευση της ενίσχυσης δεν δικαιολογείται. Κατά συνέπεια, η Επιτροπή εξέδωσε κοινοτικές κατευθυντήριες γραμμές για τις κρατικές ενισχύσεις σχετικά με τις εξετάσεις για τις μεταδοτικές σπογγώδεις εγκεφαλοπάθειες (ΜΣΕ) όπου ορίζεται ότι από την 1η Ιανουαρίου 2003(1), το συνολικό ποσό της δημόσιας στήριξης (περιλαμβανομένης της κοινοτικής στήριξης) σχετικά με τις εξετάσεις για τη ΣΕΒ πρέπει να περιορίζεται σε 40 ευρώ εφόσον πρόκειται για εξετάσεις σε βοοειδή που σφάζονται για κατανάλωση από τον άνθρωπο. Το ποσό αυτό μπορεί να επανεξεταστεί στο μέλλον εφόσον μειωθούν οι τιμές των εξετάσεων.

Για τις εξετάσεις για τις ΜΣΕ σε άλλα ζώα, τα κράτη μέλη μπορούν να συνεχίζουν να χορηγούν ενίσχυση που ανέρχεται σε 100 % των δαπανών.

Ένας κανονισμός πλαίσιο που δίνει τη δυνατότητα στα κράτη μέλη να επιβάλλουν τέλη στο τελικό προϊόν δεν μειώνει τη στρέβλωση του ανταγωνισμού. Ένα τέτοιο καθεστώς που επιτρέπει στα κράτη μέλη να επιβάλλουν τέλη δεν οδηγεί σε εναρμόνιση.

Επί του παρόντος, η Επιτροπή πιστεύει ότι δεν είναι αναγκαία η λήψη περαιτέρω ρυθμιστικών μέτρων. Η προσέγγιση που έχει επιλεγεί στις νέες κατευθυντήριες γραμμές για τις κρατικές ενισχύσεις κρίνεται ότι είναι η ενδεδειγμένη για την αντιμετώπιση των στρεβλώσεων του ανταγωνισμού που διαπιστώθηκαν. Ωστόσο, η Επιτροπή θα συνεχίσει να παρακολουθεί τις εξελίξεις της αγοράς στο μέλλον.

Τέλος, οι νέες κατευθυντήριες γραμμές για τις κρατικές ενισχύσεις έχουν εγκριθεί στο πλαίσιο συνολικής σταθεροποίησης της αγοράς όπου παρατηρούνται ικανοποιητικά επίπεδα τιμών στην κοινοτική αγορά βοείου κρέατος.

(1) ΕΕ C 324 της 24.12.2002.